送楊明叔通判越州
作者：梅堯臣
朝代：宋

paragraphs: 知子心中光皪皪，不作秋蟫緣簡策。
八月乘風入會稽，鏡湖細浪魚吹白。
新除戚里外諸侯，况喜上賓開右席。
明月樓中吸玉笙，青山影裏森朱戟。
禹穴淵深入地流，秦望峯高插天碧。
朝暮樵溪不見人，往來梅市空餘迹。
墨池科斗作蝦蟆，道士鵝羣誰更易。
摩滅應多著者稀，但游莫用論今昔。